Memorandum o spolupráci pre implementáciu projektu AGRIWOW!
medzi nasledujúcimi stranami:

Strana 1/:
Názov: Ministerstvo pôdohospodárstva a rozvoja vidieka Slovenskej republiky
Sídlo:   Dobrovičova 12, 811 09 Bratislava – mestská časť Staré Mesto
IČO:     00 156 621
Konajúci:: Ing. Richard Takáč, minister pôdohospodárstva a rozvoja vidieka Slovenskej republiky
(ďalej ako „Ministerstvo“)
a
Strana 2/:
Názov:  Štátny inštitút odborného vzdelávania
Sídlo:    Bellova 3277/54A, 831 01 Bratislava – mestská časť Nové Mesto 
IČO:     17 314 852
Konajúci: Ing. Branislav Hadár, riaditeľ
(ďalej ako „ŠIOV“)
a

Názov:  Národný inštitút vzdelávania a mládeže
Sídlo:    Stromová 1, 831 01 Bratislava – mestská časť Petržalka
IČO:      00 164 348
Konajúci: PhDr. Romana Kanovská, generálna riaditeľka
(ďalej ako „NIVAM“)
a

Názov:  Združenie miest a obcí Slovenska
Sídlo:    Bezručova 9, 811 09 Bratislava – mestská časť Staré Mesto
IČO:     00 584 614
Konajúci: doc. PaedDr. Jozef Božík, PhD., predseda  
(ďalej ako „ZMOS“)
a

Názov:  Slovenská poľnohospodárska a potravinárska komora
Sídlo:    Záhradnícka 21, 811 07 Bratislava – mestská časť Staré Mesto
IČO:     31 826 253
Konajúci: Ing. Andrej Gajdoš, predseda
(ďalej ako „SPPK“)
a

Názov:  AGRION – Združenie dodávateľov pôdohospodárskej techniky v SR
Sídlo:    Rybárska 37, 949 01 Nitra
IČO:     31 781 942
Konajúci: Ing. Peter Matejovič – prezident združenia
(ďalej ako „AGRION“)
a

Názov:  Slovenská poľnohospodárska univerzita v Nitre
Sídlo:    Trieda Andreja Hlinku 2, 949 76  Nitra
IČO:      00397482
Konajúci: doc. Ing. Klaudia Halászová, PhD. – rektorka univerzity
(ďalej ako „SPU“)

(Ministerstvo, ŠIOV, NIVAM, ZMOS, SPPK, AGRION a SPU ďalej spolu ako „Strany memoranda“)

Preambula

1. Pripravovaný projekt AGRIWOW! bude určený pre rozvoj praktických zručností žiakov 
7., 8. a 9. ročníka základných škôl (ďalej len  „Projekt“) . Uzatvorením tohto Memoranda 
o spolupráci pri implementácii Projektu (ďalej len „Memorandum“) Strany memoranda preukazujú svoju ochotu a vôľu participovať a rozvíjať vzájomnú spoluprácu pri príprave Projektu, najmä v oblasti rozvoja a zvyšovania kvality základného vzdelávania a prípravy žiakov na stredné odborné vzdelávanie, v oblasti komplexného nastavenia systému modulov získavania praktických skúseností a technických zručností v oblastiach pôdohospodárstva. Memorandum predstavuje inovatívne partnerstvo medzi Stranami memoranda.
2. Projekt sa skladá z dvoch etáp:
I. etapa – implementácia pilotného Projektu pre desať 10 vybraných  základných škôl v rámci Školského vzdelávacieho programu základných škôl v roku 2027,
II. etapa – vyhodnotenie pilotného Projektu a možnosť jeho zaradenia podľa potrieb základných škôl v školskom roku 2027/2028 ako inovačné vzdelávanie.

3. Pri realizácii jednotlivých aktivít v zmysle Memoranda a Projektu budú Strany memoranda rešpektovať najmä:
a) zákon č. 245/2008 Z. z. o výchove a vzdelávaní (školský zákon) o zmene a doplnení niektorých zákonov v znení neskorších predpisov – najmä:  
§ 4 – Ciele výchovy a vzdelávania (definuje rozvoj osobnosti žiaka, získavanie kompetencií potrebných pre ďalšie vzdelávanie a pre život v spoločnosti), 
§ 5 – Výchovno–vzdelávacie programy (definuje typy výchovno-vzdelávacích programov), 
§ 16 bod. 3. písm. b) – nižšie stredné vzdelanie, ktorým žiak nadobúda kompetencie potrebné na pokračovanie v odbornom alebo všeobecnom vzdelávaní.
b) vyhlášku Ministerstva školstva, vedy, výskumu a športu Slovenskej republiky 
č. 223/2022 Z. z. o základnej škole v znení neskorších predpisov, ktorá v § 2  konkretizuje  organizáciu a priebeh výchovno-vzdelávacieho procesu na základnej škole;  upravuje učebný plán a rozvrh hodín,
c) 	zákon č. 61/2015 Z. z. o odbornom vzdelávaní a príprave a o zmene a doplnení niektorých zákonov v znení neskorších predpisov (ďalej len „zákon                                                   o odbornom vzdelávaní“) upravuje spoluprácu medzi školami a zamestnávateľmi 
pri príprave žiakov na budúce povolanie, vrátane systému duálneho vzdelávania..

Článok I.
Ciele a predmet Memoranda

1. Cieľom Memoranda je prepojiť jednotlivé Strany memoranda pôsobiace 
alebo ovplyvňujúce stanovovanie stratégií a cieľov v rezorte pôdohospodárstva v základnom a odbornom vzdelávaní a príprave. 

2. Cieľom Memoranda je prostredníctvom pripravovaného Projektu, v súlade so špecifikami sektora pôdohospodárstva, implementovať vzdelávanie a praktickú výuku na základných školách, vytvoriť podmienky pre vznik, fungovanie, rozvoj a udržanie Projektu, následne zabezpečiť celoslovenskú akceptáciu Projektu, priebežne zabezpečovať poradenskú 
a konzultačnú činnosť, participovať na tvorbe legislatívy a metodík nevyhnutných k realizácii Projektu v oblasti vzdelávania na území Slovenskej republiky a ďalších aktivít zameraných na rozvoj záujmu žiakov o technológie, profesie a odborné vzdelávanie 
v sektore pôdohospodárstva.

3. Hlavné ciele Projektu:
a) zatraktívnenie moderného pôdohospodárstva,
b) prepojenie teórie výučby žiakov 7., 8. a 9. ročníka základných škôl s reálnou praxou v oblasti pôdohospodárstva,
c) podpora/ sprevádzanie žiakov a rodičov pri hľadaní profesionálnej cesty v sektore pôdohospodárstva,
d) vytváranie stabilnej siete partnerov v oblasti pôdohospodárstva – zabezpečujúcich, že obsah vzdelávania zodpovedá potrebám praxe, podporuje inovácie a vytvára príležitosti na odbornú prípravu, stáže a celoživotné vzdelávanie (napr. vzdelávacie a výskumné inštitúcie, podnikateľský sektor, občianska spoločnosť, profesijné organizácie, verejná správa a pod.)
e) rozvoj technického myslenia a digitálnych kompetencií žiakov 7., 8. a 9. ročníka základných škôl pri využívaní vyspelej poľnohospodárskej techniky.

4. Predmetom Memoranda je dohoda Strán memoranda na spolupráci v oblastiach 
uvedených v článku III. Memoranda.

Článok II.
Strany memoranda a formy spolupráce

1. Strany memoranda majú záujem spolupracovať pri plnení cieľov Memoranda s ohľadom 
na svoje postavenie a pôsobnosť.

2. Ministerstvo má záujem spolupracovať na tvorbe základných a špecifických cieľov a strategických priorít v rámci sektora pôdohospodárstva prostredníctvom spoločných rokovaní a tvorby metodických dokumentov a legislatívnych návrhov v spolupráci 
so Stranami memoranda. 

3. ŠIOV ako organizácia zriadená Ministerstvom školstva, výskumu, vývoja a mládeže Slovenskej republiky má záujem pôsobiť ako koordinačná, pedagogicko-poradenská, vzdelávacia, výskumno-vývojová, informačná a odborno-metodická organizácia zameraná na rozvoj odborného vzdelávania a prípravy, celoživotného vzdelávania 
a celoživotného poradenstva v súlade s aktuálnymi a perspektívnymi vzdelávacími trendmi a potrebami trhu práce.

4. NIVAM ako organizácia zriadená Ministerstvom školstva, výskumu, vývoja a mládeže Slovenskej republiky má záujem spolupracovať v nasledovných oblastiach: vzdelávanie a poradenstvo pedagogických a nepedagogických zamestnancov, metodické usmerňovanie škôl, aplikovaný pedagogický výskum, organizovanie súťaží na školách, neformálne vzdelávanie mládeže pri zachovaní flexibility obsahu, podpora inovačného vzdelávania učiteľov, implementácia tém Projektu do ŠkVP.

5. SPPK má záujem spolupracovať na koordinácii prípravy na odborné vzdelávanie a prípravu v zmysle zákona o odbornom vzdelávaní pre odbory vzdelávania, pre ktoré sú stavovské a profesijné organizácie vecne príslušné a spolupracujúce, v súlade s prílohou č. 9 
k vyhláške Ministerstva školstva, výskumu, vývoja a mládeže Slovenskej republiky 
č. 217/2025 Z. z. o sústave odborov vzdelávania pre stredné školy a o vecnej pôsobnosti 
k odborom vzdelávania.

6. ZMOS má záujem personálne, materiálno-technicky a priestorovo spolupracovať v rámci výchovno-vzdelávacieho procesu v súlade s príslušnými všeobecne záväznými právnymi predpismi Slovenskej republiky, v kontexte čoho bude participovať a pomáhať školám pri riešení jednotlivých úloh v procese implementácie Projektu. 

7. AGRION má v rámci svojich možností záujem poskytovať odbornú súčinnosť pri tvorbe 
a aktualizácii obsahových častí Projektu, prepájaní Projektu so zamestnávateľmi 
a odborníkmi z praxe, podporovaní popularizačných a vzdelávacích aktivít poskytovaním podkladov a participovať na pracovných stretnutiach, a to v rozsahu, ktorý bude v danom čase personálne a technicky možný.

8. SPU má záujem spolupracovať na príprave odborných materiálov a vzdelávacích tém, prezentácii o možnostiach štúdia a praktických návštev SPU, a to vytváraním spoločných mimoškolských aktivít v súlade s procesom implementácie Projektu.

Článok III.
Oblasti spolupráce

1. Strany memoranda majú záujem rozvíjať spoluprácu pri príprave Projektu najmä v týchto oblastiach:
a) výmena informácií, poznatkov, skúseností a príkladov dobrej praxe relevantných 
pre oblasť implementácie Projektu,
b)  účasť na spoločných stretnutiach a aktivitách v rámci Projektu,
c)  spolupráca v oblasti plnenia spoločných vízií, cieľov a stratégií pri napĺňaní cieľov Memoranda, tvorbe odborných a metodických materiálov,
d)  zapájanie zamestnávateľov, profesijných organizácií, stredných odborných škôl a ďalších partnerov do realizácie aktivít Projektu,
e)  spolupráca v oblasti vzťahov s verejnosťou, marketingu a propagácie Projektu a Strán memoranda navzájom,
f)  spolupráca v oblasti kariérneho poradenstva pre žiakov a pedagógov  základných škôl vyplývajúca zo vzájomne odsúhlaseného Projektu a súvisiacich všeobecne záväzných právnych predpisov Slovenskej republiky,
g)  spolupráca pri implementácii vzájomne Projektu,
h)  spolupráca pri aktivitách zameraných na popularizáciu povolaní a moderných technológií v pôdohospodárstve.

2. Strany memoranda môžu v súlade s príslušnými všeobecne záväznými právnymi predpismi Slovenskej republiky uzatvárať v nadväznosti na toto Memorandum jednotlivé zmluvy, kde bude riešený konkrétny predmet zmluvy, práva a povinnosti a financovanie jednotlivých oblastí spolupráce, vyplývajúce z oblastí a foriem spolupráce medzi Stranami memoranda.

3. Strany memoranda sa dohodli, že toto Memorandum nezakladá medzi Stranami memoranda žiadne práva ani povinnosti podľa príslušných všeobecne záväzných právnych predpisov Slovenskej republiky a ani žiadne finančné ani právne záväzky týkajúce sa oblasti vzájomnej spolupráce Strán memoranda.

Článok IV.
Vyhlásenie Strán memoranda

1. Strany memoranda vyjadrujú svoju vôľu a ochotu spolupracovať v rámci jednotlivých oblastí a foriem spolupráce uvedených v Článku II. a III. tohto Memoranda. Spolupráca 
na základe tohto Memoranda zohľadňuje možnosti a schopnosti jednotlivých Strán memoranda.

2. Strany memoranda vyjadrujú a potvrdzujú svoju vôľu a pripravenosť spoločne participovať na jednotlivých oblastiach a formách spolupráce definovaných v Článku II. a III. tohto Memoranda tak, aby sa naplnil hlavný cieľ spočívajúci v implementácii Projektu 
a v komplexnom nastavení systému Projektu.

3. Memorandum nemá žiadny vplyv na plnenie práv a povinností jednotlivých Strán memoranda vyplývajúcich z osobitných dohôd s tretími stranami.

Článok V. Záverečné ustanovenia

1. Memorandum sa uzatvára na dobu neurčitú.

2. Memorandum môže byť predčasne ukončené: 
a) písomnou dohodou Strán memoranda ku dňu uvedenému v dohode o ukončení Memoranda,
b) písomnou výpoveďou ktoroukoľvek zo Strán memoranda, ktorá bude doručená všetkým ostatným Stranám memoranda, pričom pre platnosť výpovede 
sa nevyžaduje uvedenie dôvodu; výpovedná doba sú tri (3) kalendárne mesiace 
a začína plynúť prvým dňom kalendárneho mesiaca nasledujúceho po mesiaci, 
v ktorom bola výpoveď doručená poslednej zo Strán memoranda.

3. Memorandum je vyhotovené v deviatich (9) rovnopisoch s platnosťou originálu, z ktorých Ministerstvo obdrží tri (3) vyhotovenia, ŠIOV obdrží jedno (1) vyhotovenie, 
NIVAM obdrží jedno (1) vyhotovenie, ZMOS obdrží jedno (1) vyhotovenie, SPPK obdrží jedno (1) vyhotovenie, AGRION obdrží jedno (1)  a SPU obdrží jedno (1) vyhotovenie.

4. Strany memoranda môžu po vzájomnej dohode rozšíriť alebo zúžiť rozsah uskutočňovanej spolupráce dohodnutý v tomto Memorande. Ustanovenia tohto Memoranda možno meniť alebo dopĺňať iba po vzájomnej dohode Strán memoranda 
v podobe písomných, datovaných a vzostupne očíslovaných dodatkov riadne podpísaných všetkými Stranami memoranda.

5. Memorandum nadobúda platnosť a účinnosť dňom jeho podpísania oprávnenými zástupcami Strán memoranda.

6. Strany memoranda vyhlasujú, že si Memorandum riadne a dôsledne prečítali, jeho obsahu porozumeli, ich prejavy vôle sú dostatočne jasné, určité a zrozumiteľné, podpisujúce osoby sú oprávnené k podpisu Memoranda a na znak súhlasu ho podpisujú.

V Bratislave dňa 24.08.2026		            V Bratislave dňa 24.08.2026			


____________________________		 ________________________________
   Ministerstvo pôdohospodárstva		    Štátny inštitút odborného vzdelávania
    a rozvoja vidieka SR			              Ing. Branislav Hadár, v.r.
             Ing. Richard Takáč, v.r.				           riaditeľ
                   minister

V Bratislave dňa 24.08.2026			            V Bratislave dňa 24.08.2026	


____________________________		  ________________________________
Národný inštitút vzdelávania 		     Združenie miest a obcí Slovenska
                   a mládeže			       doc. PaedDr. Jozef Božík, PhD., v.r.
        Mgr. Veronika Kopčoková, v.r.			         predseda  
riaditeľka kancelárie generálnej riaditeľky
na základe poverenia zo dňa 14.07.2026

V Bratislave dňa 24.08.2026			            V Bratislave dňa 24.08.2026	


__________________________		  _________________________________
Slovenská poľnohospodárska				              AGRION
  a potravinárska komora				    Ing. Peter Matejovič, v.r.
      Ing. Andrej Gajdoš, v.r.				     prezident Združenia
             predseda

V Bratislave dňa 24.08.2026	


_______________________________
doc. Ing. Klaudia Halászová, PhD., v.r.
       rektorka univerzity
1

